钦定古今图书集成/明伦汇编/官常典/第518卷 > 完颜卞
## 钦定古今图书集成/明伦汇编/官常典/第518卷 > 完颜卞

按《金史》本传：“卞本名吾，母，上京司属司人。大定二年，
收充护卫，积劳授彰化军节度副使，入为都水监丞，
累迁中都西京路提刑使，徙知归德府。河平军节度
使王汝嘉奏卞前在都水监，导河有劳，除北京留守。
未几，改知大兴府事。时有言尚书左丞夹谷衡在军
不法，诏刑部问状，事下大兴府，卞辄令追摄，上以为”
失体，杖四十。久之，乞致仕，不许，拜御史大夫。先是，左
司谏赤盏高门上言：“御史大夫久阙，宪纪不振，宜选
刚正疾恶之人，肃清庶务。”上由是用卞。前时孙铎、贾
铉俱为尚书，铉拜参知政事，而铎再任，对贺客诵《唐
张在诗》，有郁郁意。卞劾奏之，铎坐降黜。既而复申前
请，遂以金吾卫上将军致仕，薨。